'n Nuwe baadjie vir Kerkplein – gaan kyk! - Solidariteit WêreldSolidariteit Wêreld
Tuis › Nuuskantoor › 'n Nuwe baadjie vir Kerkplein – gaan kyk!
'n Nuwe baadjie vir Kerkplein – gaan kyk!
Kerkplein in Pretoria is deesdae allesbehalwe 'n eenvoudige plein – dit skitter weer nadat intensiewe opgraderingswerk daar gedoen is.
Tshwane se burgemeester, Solly Msimanga, het einde Oktober die nuwe en opgegradeerde Kerkplein in Pretoria heropen en die opwinding was groot. Hierdie heropening het gevolg op 'n lang herstelproses van sowat twee jaar wat die stad R28 miljoen gekos het.
Tydens die opgraderings is die ou geskiedenis en oorspronklike gevoel van Kerkplein behou, maar dit word nou deur 'n meer moderne styl en gevoel en oop grasperke gekomplementeer. Vandag behels die nuwe voorkoms dat die vierkant nou geplavei is, tesame met nuwe, moderne beligting en versierde plantegroei. Die grasperke is ook baie meer oop as in die verlede.
Hoewel daar in die begin baie onsekerheid geheers het oor wat met Kerkplein beplan word, is die Kerkplein se nuwe baadjie reeds besig om talle mense te lok wat op die grasperke piekniek hou en selfies by onder meer die standbeelde van Paul Kruger en sy generaals te neem.
In November verlede jaar is 53 nuwe bome rondom die plein geplant nadat die ou, geskiedkundige bome weens die opgraderingswerk uitgekap moes word. Hierdie proses het wel baie skok en onsteltenis by lede van die publiek uitgelok. Volgens Elmarie Linde, woordvoerder van die stad se departement van paaie en vervoer, moes hulle die bome uitkap om spesifiek plek te maak vir die opgraderings van die nuwe busroete.
By die nuwe Kerkplein kan motoriste egter nie meer die paaie om die plein gebruik om by verskillende bestemmings in die stad soos die hooggeregshof en die Paleis van Justisie uit te kom nie. Net A Re Yeng-snelbusse en noodvoertuie kan die pad rondom die plein gebruik. Dit is sodat voetgangers die breër sypaadjies kan gebruik.